A Bizottság 3769/92/EGK rendelete

(1992. december 21.)

az egyes anyagok kábítószerek és pszichotróp anyagok tiltott előállítására való eltérítésének megakadályozására irányuló intézkedések megállapításáról szóló 3677/90/EGK rendelet végrehajtásáról és módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a 900/92/EGK rendelettel [1] módosított, az egyes anyagok kábítószerek és pszichotróp anyagok tiltott előállítására való eltérítésének megakadályozására irányuló intézkedések megállapításáról szóló, 1990. december 13-i 3677/90/EGK tanácsi rendeletre [2] és különös tekintettel annak 10. cikke (3) bekezdésére,

mivel meg kell határozni a 3677/90/EGK rendelet (a továbbiakban: alaprendelet) végrehajtásával kapcsolatos szabályokat;

mivel az alaprendelet 2a. cikkének (2) bekezdése céljára meg kell határozni az alaprendelet mellékletének 3. kategóriájába tartozó, jegyzékben szereplő anyagok küszöbértékét és az ilyen hatóanyagokat tartalmazó keverékeket;

mivel meg kell határozni az alaprendelet 5. cikkének (2) bekezdése szerinti országokat és anyagokat, különösen az érintett országgal közösen alkalmazott egyeztetett megközelítés alapján;

mivel amennyiben az alaprendelet 5a. cikke (2) bekezdésének alkalmazásában nincsen hivatalos megállapodás a rendeltetési országgal, meg kell határozni a 3. kategóriába tartozó, jegyzékben szereplő anyagok exportjára vonatkozó követelményeket, különösen az érintett országgal közösen alkalmazott egyeztetett megközelítés alapján.

mivel az ún. érzékeny rendeltetési országokat annak alapján kell meghatározni, hogy az érintett ország a kábítószerek és pszichotróp anyagok előállítója-e, vagy olyan további tényezők szerint, mint például a földrajzi közelsége olyan országhoz, amelyben ilyen kábítószereket, vagy anyagokat állítanak elő;

mivel a Bizottság célul tűzte ki, hogy számos országgal épít ki ilyen kapcsolatot; ezért e rendelet 2. és 3. mellékletében szereplő listákat fokozatosan bővíteni kell, amennyiben az ilyen kapcsolatfelvétel lényegi eredményre vezet;

mivel szükséges az egyedi exportengedélyek mintájának, valamint az ezek alkalmazására vonatkozó részletes szabályozás megalkotása, továbbá a 2. és a 3. kategóriába tartozó anyagok egyes exportszállításaival kapcsolatos, az egyedi jellegű általános engedélyezési rendszer végrehajtására vonatkozó szabályok megalkotása;

mivel a Közösségnek végre kell hajtania az Egyesült Nemzetek Kábítószerügyi Bizottságának (CND) 1992. áprilisában hozott határozatát, mely szerint az ENSZ 1988. évi, a kábítószerek és pszichotróp anyagok tiltott kereskedelme elleni Egyezménye mellékletének 1. táblázatát ki kell egészíteni a szafrollal, a piperonallal és az izoszafrollal, e vegyületeket át kell csoportosítani az alaprendelet mellékletének 2. kategóriájából annak 1. kategóriájába, és az egyértelműség kedvéért az alaprendelet eredeti melléklete helyett új mellékletet kell kiadni; e döntés annak alapján született, hogy az említett anyagok kémiai jellemzői nagyon hasonlóak azon anyagok tulajdonságaihoz, amelyek már korábban is az 1. táblázatban, valamint a Kémiai Akció Munkacsoport (CATF) végleges jelentésének 1. kategóriájában szerepeltek, és a CATF által a Kábítószerügyi Bizottságba delegált képviselők is teljes mértékben egyetértettek a határozattal, mint olyan, a nemzetközi kereskedelmet érintő kivételes intézkedéssel, amely nem szolgáltat precedenst más lehetséges, a CATF jelentésben alkalmazott besorolástól való esetleges eltérésekhez;

mivel az e rendeletben előírt intézkedések összhangban vannak a kábítószer-prekurzorok nemzetközi kereskedelmével foglalkozó bizottság véleményével,

ELFOGADTA EZT A RENDELETET:

1. cikk

A 3. kategóriába sorolt, jegyzékben szereplő anyagok bejelentési kötelezettsége alóli mentességek

(1) Az alaprendelet mellékletében a 3. kategóriában felsorolt, a jegyzékben szereplő anyagok exportálásában résztvevő gazdaságiszereplők akkor mentesülnek az alaprendelet 2a. cikkének (2) bekezdésében meghatározott bejelentési (regisztrációs) követelmények alól, ha az általuk az előző naptári évben (január 1-jétől december 31-ig terjedő időszak alatt) exportált anyagok mennyisége nem haladta meg az e rendelet 1. mellékletében meghatározott mennyiségeket. Ha azonban a folyó naptári év során ezeket a mennyiségeket túllépik, a bejelentési követelménynek azonnal eleget kell tenniük.

(2) Az alaprendelet 1 cikke (2) bekezdése a) pontjának első mondata értelmében, a 3. kategóriában felsorolt anyagokat tartalmazó keverékek esetén, a gazdasági szereplők akkor mentesülnek az e cikk (1) bekezdésében megfogalmazott bejelentési követelmények alól, ha az ott felsorolt anyagok mennyisége az előző naptári évben nem haladja meg az (1) bekezdésben említett mennyiségeket. Amennyiben a folyó naptári év során e mennyiségeket túllépik, a bejelentési követelménynek azonnal eleget kell tenniük.

(3) A nyilvántartás létrehozása érdekében azon gazdasági szereplőknek, amelyek 1992-ben a 3. kategóriába tartozó anyagokból az 1. mellékletben meghatározott mennyiségeknél többet exportáltak és folytatni kívánják ezen anyagok exportját, regisztráltatniuk kell magukat az illetékes hatóságoknál, és 1993. január 31-ig meg kell adniuk az alaprendelet 2a. cikkének (2) bekezdésében említett információt.

2. cikk

A 2. kategóriában szereplő anyagokra vonatkozó különös exportkövetelmények

Az alaprendelet 5. cikke (2) bekezdésének megfelelően a 2. kategóriába tartozó, jegyzékben szereplő és az e rendelet 2. mellékletében felsorolt anyagokértelemszerűen az alaprendelet 4. cikke rendelkezéseinek hatálya alá tartoznak, amennyiben azokat olyan gazdasági szereplőknek szánják, amelyek az adott mellékletben felsorolt országok valamelyikében működnek.

3. cikk

A 3. kategóriában szereplő anyagokra vonatkozó különös exportkövetelmények

Az érintett országokkal kötött egyezmények alapján meghatározott különös követelmények sérelme nélkül, a 3. kategóriába sorolt anyagok exportja az alaprendelet 4. cikke rendelkezéseinek hatálya alá tartozik, amennyiben azokat az alaprendelet 5a. cikke (2) bekezdésének hatálya alá tartozó anyagokkal foglalkozó olyan gazdasági szereplőnek szánják, amely az e rendelet 3. mellékletében felsorolt országok valamelyikében működik, és az említett cikk (3) bekezdése szerinti egyedi jellegű általános engedély nem adható meg.

4. cikk

Az exportengedélyezési nyomtatvány mintája

(1) Az alaprendelet 4. cikkében említett kiviteli engedélyt e rendelet 4. mellékletében szereplő minta alapján készült formanyomtatvány kitöltésével kell kiállítani. Azt az itt meghatározott szabályok szerint kell felhasználni. A nyomtatványt a Közösség egy vagy több hivatalos nyelvén kell nyomtatni. A kiviteli engedélyeket e nyelvek valamelyikén kell elkészíteni az exportáló ország törvényeinek megfelelően eljárva; kézírás esetén a formanyomtatványt tintával, nyomtatott betűkkel kell kitölteni.

(2) Az exportengedélyezési nyomtatványoknak A4-es formátumúaknak kell lenniük. A mechanikus vagy kémiai eszközzel történő hamisítás szemmel láthatóvá tétele érdekében az íveket gillosált háttérrel kell nyomtatni.

(3) A tagállamok fenntarthatják a jogot arra, hogy az exportengedélyezési formanyomtatványokat saját maguk nyomtassák, vagy az általuk megbízott nyomdával állíttassák elő. Az utóbbi esetben minden exportengedélyezési nyomtatványon szerepelnie kell az ezen engedélyre utaló hivatkozásnak. Az exportengedélyezési nyomtatványon továbbá szerepelnie kell a nyomda nevének és címének, vagy egy jelölésnek, ami alapján a nyomda azonosítható. Szerepelnie kell rajta egy azonosítást lehetővé tévő sorszámnak is, ami nyomtatással, illetve egyéb módon kerülhet a nyomtatványra.

(4) Az engedélyt három példányban, egytől háromig számozva kell kiállítani: az 1. példányt az engedélyt kiállító hatóság őrzi meg; a 2. példánynak az árut kell kísérnie, és azt annál a vámhivatalnál, ahol a kiviteli nyilatkozatot benyújtják, majd ezt követően annál a vámhivatalnál kell bemutatni, ahol a jegyzékben szereplő anyagok kilépnek a Közösség vámterületéről; a 3. példányt az a gazdasági szereplő őrzi, amely számára az engedélyt megadták. Szükség esetén további példányok is készíthetők.

5. cikk

Egyedi jellegű általános engedély

(1) Az alaprendelet 5. cikke (3) bekezdésének és 5a. cikke (3) bekezdésének hatálya alá tartozó egyedi jellegű általános engedé- lyért folyamodó minden kérelmezőnek különösen az alábbi információkat kell megadnia az illetékes hatóságok számára:

a) az e rendelet hatálya alá tartozó területen szerzett szakképzettségének és szakmai tapasztalatának részletezése és jogi személy esetén a cégvezetőnek, vagy annak a személynek a neve, vonatkozó szakképzettsége és szakmai tapasztalata, aki felelős azért, hogy a jegyzékben szereplő anyagok exportálása e rendelet rendelkezéseinek megfelelően történjen;

b) az engedélykérelem benyújtását megelőző 12 hónapban a jegyzékben szereplő anyagokkal a kérelmező által folytatott export-tevékenység ismertetése, összesített formában, minden egyes anyagra vonatkozóan, megjelölve az összes exportügylet számát, valamint az exportált mennyiségeket az egyes olyan országokba, amelyek esetében az export engedélyköteles;

c) azon óvintézkedések részletes ismertetése, amelyeket a kérelmező annak érdekében tett, hogy az említett anyagokat ne téríthessék el kábítószerek vagy pszichotróp anyagok tiltott előállítására és különös tekintettel az alaprendelet 3. cikkének betartása érdekében tett intézkedésekre.

(2) A végrehajtást célzó technikai intézkedések sérelme nélkül, az (1) bekezdésben említett engedélyt az alaprendelet 5. cikke (3) bekezdésének és 5a. cikke (3) bekezdésének értelmében fel kell függeszteni vagy vissza kell vonni, illetve annak megadását meg kell tagadni, különösen amennyiben

a) alapos gyanú merül fel azzal kapcsolatban, hogy a hivatkozott (1) bekezdés szerinti kötelezettségnek megfelelően szolgáltatott információ helytelen;

b) alapos gyanú merül fel azzal kapcsolatban, hogy a hozott óvintézkedések nem elegendőek arra, hogy megakadályozzák a jegyzékben szereplő anyagoknak kábítószerek és pszichotróp anyagok tiltott előállítására történő eltérítését, illetve feltételezhető, hogy a gazdasági szereplő, illetve jogi személy esetében a felelős személy, nem szolgáltat kellő biztosítékot az ilyen eltérítés kockázata ellen.

(3) A fenti (1) bekezdésben említett engedély megléte ellenére, az engedély birtokában megvalósítandó egyedi exportügyleteket az illetékes hatóság az alaprendelet 6. cikke (2) bekezdése alapján megtilthatja.

(4) Az alaprendelet 2. cikkében megfogalmazott kötelezettségek sérelme nélkül, a fenti (1) bekezdésben említett engedély birtokosának eleget kell tennie az alábbi követelményeknek:

a) az engedély számát minden erre vonatkozó kiviteli nyilatkozatban meg kell adnia;

b) legkésőbb az exportszállítmánynak a szállító telephelyéről való indításakor fel kell vennie az ügyletet az alaprendelet 2. cikkének (3) bekezdése szerinti nyilvántartásba;

c) amennyiben a kiviteli engedély kiadásához szükség van a rendeltetési ország által előzetesen kiállított importengedélyre, a nyilvántartásban szerepelnie kell a rendeltetési ország által kiállított importengedély számának (ha ilyen van), és a kiállítás helyének és dátumának; az engedély egy példányát az alaprendelet 2. cikkének (4) bekezdése értelmében meg kell őrizni;

d) gondoskodnia kell arról, hogy az (1) bekezdésben említett engedély egy másolata a szállítás teljes ideje alatt végigkísérje a szállítmányt, amelyet ahhoz a kiléptető vámhivatalhoz kell benyújtani, ahol a szállítmány elhagyja a Közösség vámterületét és azt a vámhivatalnak legalább az exportálás naptári évének végétől számított három évig meg kell őriznie;

e) minden negyedév végén összesítő információt kell szolgáltatnia az engedély alapján végzett exportügyletekről. Az érintett tagállam illetékes hatósága által részleteiben meghatározandó összefoglalónak minimális követelményként tartalmaznia kell az információt az ügyletek számáról, az anyagokról, a mennyiségekről és az érintett rendeltetési országokról. Amennyiben ezen információt nem adják meg, az engedély felfüggeszthető vagy visszavonható.

f) tájékoztatnia kell az engedélyt kiállító hatóságot minden, az (1) bekezdésben szereplő, illetve az ebből a célból az illetékes hatóság által meghatározott információval kapcsolatos bármely változás bekövetkezéséről.

(5) Az (1) bekezdésben ismertetett egyedi jellegű általános engedélynek formailag meg kell felelnie az 5. mellékletben szereplő részleteknek.

6. cikk

A jegyzékben szereplő anyagok

Az alaprendelet melléklete helyébe a következő melléklet lép:

MELLÉKLET

Anyag | KN szerinti megnevezés (ha eltér) | KN-kód |

1.KATEGÓRIA

Efedrin | | 29394010 |

Ergometrin | | 29396010 |

Ergotamin | | 29396030 |

Lizergsav | | 29396050 |

1-fenil-2-propanon | Fenilaceton | 29143010 |

Pszeudoefedrin | | 29394030 |

Acetil-antranilsav | 2-acetamido-benzoesav | 29242950 |

3,4 metiléndioxifenilpropan-2-on | | 29329077 |

Izoszafrol (cisz + transz) | | 29329073 |

Piperonal | | 29329075 |

Szafrol | | 29329071 |

Az ebben a kategóriában felsorolt anyagok sói, amennyiben ilyen sók léteznek. |

2.KATEGÓRIA

Ecetsavanhidrid | | 29152400 |

Antranilsav | | 29224950 |

Fenilacetilsav | | 29163300 |

Piperidin | | 29333930 |

Az ebben a kategóriában felsorolt anyagok sói, amennyiben ilyen sók léteznek. |

3.KATEGÓRIA

Aceton | | 29141100 |

Etil-éter | Dietil-éter | 29091100 |

Metil-etil-keton (MEK) | Butanon | 29141200 |

Toluol | | 29023010/90 |

Kálium-permanganát | | 28416010 |

Kénsav | | 28070010 |

Sósav | Hidrogénklorid | 28061000 |

Az ebben a kategóriában felsorolt anyagok sói, amennyiben ilyen sók léteznek, a kénsav és a sósav kivételével. |

7. cikk

Ez a rendelet 1993. január 1-jén lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1992. december 21-én.

a Bizottság részéről

Christiane Scrivener

a Bizottság tagja

[1] HL L 96., 1992.4.10., 1. o.

[2] HL L 357., 1990.12.20., 1. o.

--------------------------------------------------

I. MELLÉKLET

Anyag | Mennyiség |

Aceton | 50 kg |

Etil-éter | 20 kg |

Metil-etil-keton (MEK) | 50 kg |

Toluol | 50 kg |

Kálium-permanganát | 5 kg |

Kénsav | 100 kg |

Sósav | 100 kg |

--------------------------------------------------

II. MELLÉKLET

Anyag | Rendeltetési ország |

Ecetsavanhidrid | Kolumbia |

Guatemala |

Irán |

Libanon |

Mianmar (Burma) |

Szingapúr |

Törökország |

--------------------------------------------------

III. MELLÉKLET

Anyag | Rendeltetési ország |

Metil-etil-keton (MEK) Toluol Kálium-permanganát Kénsav | Argentína |

Bolívia |

Brazília |

Kolumbia |

Ecuador |

Guatemala |

Peru |

Aceton Etil-éter Sósav | Argentína |

Bolívia |

Brazília |

Kolumbia |

Ecuador |

Guatemala |

Libanon |

Irán |

Mianmar (Burma) |

Peru |

Szingapúr |

Törökország |

--------------------------------------------------

IV. MELLÉKLET

EGYEDI ENGEDÉLY A 3677/90/EGK RENDELET MELLÉKLETÉBEN FELSOROLT ANYAGOK EXPORTJÁRA

+++++ TIFF +++++

+++++ TIFF +++++

+++++ TIFF +++++

MEGJEGYZÉSEK

1. Az 1., 3., 4. és 6-18. rovatot a kérelmezőnek kell kitöltenie kérelme benyújtásakor; a 9-12. és a 17. rovatban kért információ azonban később is megadható, amennyiben az a kérelem benyújtásakor még nem áll rendelkezésre. Ebben az esetben a 17. rovatban kért információt legkésőbb a kiviteli nyilatkozat benyújtásakor kell pótolni, a 9-12. rovat szerinti kiegészítő információt pedig a Közösség területéről való kilépés helyén, legkésőbb az áru tényleges indulását megelőzően a vámhatósághoz, illetve egyéb hatósághoz kell benyújtani.

2. 1., 4., 6. és 8. rovat: a teljes nevet és címet, valamint a kereskedelmi nevét is meg kell adni.

3. 6. rovat: minden olyan gazdasági szereplő teljes nevét és címét fel kell tüntetni, aki részt vesz az exportügyletben, úgy mint szállító, ügynök, vámügynök.

4. 8. rovat: annak a személynek vagy cégnek a teljes nevét és címét kell megadni, akihez az áru érkezik a rendeltetési országban (nem feltétlenül a végfelhasználó).

5. 9. és 10. rovat: a kikötő, repülőtér, határátkelő nevét kell megadni.

6. 11. rovat: az igénybe veendő összes fuvareszközt fel kell sorolni (pl. teherautó, hajó, repülő, vonat stb.).

7. 12. rovat: az útvonalat a lehető legnagyobb részletességgel kell ismertetni.

8. 13. és 14 rovat: az anyag nevét és KN-kódját is meg kell adni a 900/92 EGK rendelettel módosított 3677/90 EGK rendelet melléklete szerint.

9. 13a. és 13b. rovat: a csomagokat és anyagokat pontosan meg kell határozni (pl. 2 db egyenként 5 literes tartály). Keverékek esetén, a kereskedelmi forgalomban használatos nevet és mennyiségi adatokat is meg kell adni.

10. 18. rovat:

- Nyomtatott betűkkel kell feltüntetni a kérelmező nevét, vagy ha szükséges azt, aki a kérelmet meghatalmazottként aláírja.

- A kérelmező vagy annak hivatalos meghatalmazottja, az érintett tagállam előírásainak megfelelő aláírása azt mutatja: az érintett személy nyilatkozik, hogy a kérelemben feltüntetett valamennyi adat pontosan és teljesen megfelel a valóságnak. Büntető intézkedések lehetséges alkalmazásának sérelme nélkül, a nyilatkozat felelősségvállalást jelent a tagállamokban hatályos rendelkezéseknek megfelelően, a következők tekintetében:

- a nyilatkozatban megadott információ pontossága, hitelessége,

- a csatolt dokumentumok eredetisége, és

- a 900/92/EKG rendelettel módosított 3677/90/EGK rendelet mellékletében felsorolt, jegyzékben szereplő anyagok exportálásával járó valamennyi kötelezettség betartása.

- Ha az engedély kiadása számítógépes eljárással történik, az engedélyen nem feltétlenül szerepel a kérelmező aláírása ebben a rovatban, ha maga a kérelem ilyen aláírást tartalmaz.

--------------------------------------------------

V. MELLÉKLET

A 3677/90/EGK rendelet mellékletében a 2. és 3. kategóriában felsorolt anyagok exportjának egyedi jellegű általános engedélyezése

1. Az egyedi jellegű általános engedély formanyomtatványa megegyezik a IV. mellékletben említett nyomtatvánnyal.

2. A nyomtatványon – a lap teljes szélességében – szerepelnie kell a következő feliratnak:

Licencia genérica individual

Åben individuel eksporttilladelse

Offene Einzelgenehmigung

Ανοικτή κατά περίπτωση άδεια εξαγωγήξ

Open individual export authorization

Autorisation générale individuelle

Autorizzazione singola aperta all'esportazione

Individuele open vergunning

Autorização geral individual.

3. Csak az 1., 2., 5., 13., és 19. rovatot kell kitölteni. A 13. rovatot a jegyzékben szereplő anyagok és az engedélyezett rendeltetési országok listája szerint kell kitölteni.

--------------------------------------------------